PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FK /3/1/049	Bratislava 26. 10. 2009 

Protimonopolný úrad Slovenskej republiky, odbor koncentrácií v správnom konaní číslo 0027/OK/2009 začatom dňa 17. 9. 2009 na základe oznámenia koncentrácie podnikateľmi Stefan Messer, bytom Fuchstanzstraße 26, 61462 Königstein, Spolková republika Nemecko a Dr. Karl-Gerhard Siefert, bytom Emser Weg 6, 65843 Sulzbach, Spolková republika Nemecko, zastúpenými JUDr. Martinom Nedelkom, Ph.D, advokátom advokátskej kancelárie Schönherr, Nám. 1. mája 18 (Park One), 811 06 Bratislava, vo veci koncentrácie podnikateľov Stefan Messer, bytom Fuchstanzstraße 26, 61462 Königstein, Spolková republika Nemecko, Dr. Karl-Gerhard Siefert, bytom Emser Weg 6, 65843 Sulzbach, Spolková republika Nemecko, Trevira GmbH i.I. so sídlom Max-Fischer-Strasse 11, 86399 Bobingen, Spolková republika Nemecko, Trevira Polska Sp.z.o.o. so sídlom ul. Dekoracyjna no. 9, 65-722 Zielona Gora, Poľsko a Trevira Italia S.r.l. so sídlom Piazzala Stefano Trr. 5, 20149 Mailand, Taliansko

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou podnikateľov Stefan Messer, bytom Fuchstanzstraße 26, 61462 Königstein, Spolková republika Nemecko, Dr. Karl-Gerhard Siefert, bytom Emser Weg 6, 65843 Sulzbach, Spolková republika Nemecko, Trevira GmbH i.I. so sídlom Max-Fischer-Strasse 11, 86399 Bobingen, Spolková republika Nemecko, Trevira Polska Sp.z.o.o. so sídlom ul. Dekoracyjna no. 9, 65-722 Zielona Gora, Poľsko a Trevira Italia S.r.l. so sídlom Piazzala Stefano Trr. 5, 20149 Mailand, Taliansko, spočívajúcou v získaní nepriamej spoločnej kontroly podnikateľov Stefan Messer, bytom Fuchstanzstraße 26, 61462 Königstein, Spolková republika Nemecko a Dr. Karl-Gerhard Siefert, bytom Emser Weg 6, 65843 Sulzbach, Spolková republika Nemecko, prostredníctvom spoločnosti Schneider & Geivitz 41 GmbH so sídlom Bahnhofstraße 41, 89231 Neu-Ulm Spolková republika Nemecko, nad podnikmi podnikateľov Trevira GmbH i.I. so sídlom Max-Fischer-Strasse 11, 86399 Bobingen, Spolková republika Nemecko, Trevira Polska Sp.z.o.o. so sídlom ul. Dekoracyjna no. 9, 65-722 Zielona Gora, Poľsko a Trevira Italia S.r.l. so sídlom Piazzala Stefano Trr. 5, 20149 Mailand, Taliansko, na základe Kúpnej zmluvy uzatvorenej dňa 5. 8. 2009 medzi spoločnosťou Trevira GmbH i.I. ako predávajúcim a spoločnosťou Schneider & Geivitz 41 GmbH ako kupujúcim. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 14. 9. 2009 faxom zaevidovaným pod číslom 3338/2009 a následne dňa 17. 9. 2009 listom, prostredníctvom splnomocneného právneho zástupcu JUDr. Martina Nedelku, Ph.D, advokáta advokátskej kancelárie Schönherr, Nám. 1. mája 18 (Park One), 811 06 Bratislava (ďalej len „právny zástupca“), doručené oznámenie koncentrácie podľa § 10 ods. 9 zákona 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcej v získaní nepriamej spoločnej kontroly podnikateľov Stefan Messer, bytom Fuchstanzstraße 26, 61462 Königstein, Spolková republika Nemecko (ďalej len „Stefan Messer“) a Dr. Karl-Gerhard Siefert, bytom Emser Weg 6, 65843 Sulzbach, Spolková republika Nemecko (ďalej len „Karl-Gerhard Siefert“), prostredníctvom spoločného podniku Schneider & Geivitz 41 GmbH so sídlom Bahnhofstraße 41, 89231 Neu-Ulm Spolková republika Nemecko (ďalej len „Schneider & Geivitz 41 GmbH“), nad časťou podniku podnikateľa Trevira GmbH i.I. (v insolvencii) so sídlom Max-Fischer-Straße 11, 86399 Bobingen, Spolková republika Nemecko (ďalej len „Trevira GmbH i.I.“) na základe Kúpnej zmluvy uzatvorenej dňa 5. 8. 2009 medzi spoločnosťou Trevira GmbH i.I. a spoločnosťou Schneider & Geiwitz (ďalej len „Kúpna zmluva“)

	Na základe predmetného oznámenia začalo dňa 14. 9. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo právnemu zástupcovi účastníkov správneho konania oznámené listom č. 3430/PMÚ SR/2009 zo dňa 23. 9. 2009. 
Uvedeným listom úrad súčasne oznámil, že vyhovuje žiadosti oznamovateľov koncentrácie o zúženie rozsahu podkladov podľa § 10 ods. 13 zákona.

	V oznámení koncentrácie sa okrem iného uvádza:

 „Spoločnosť Schneider & Geiwitz založili oznamovatelia za účelom získať prostredníctvom nej v Nemecku a v Poľsku podstatnú časť aktív spoločnosti Trevira a jej 100 % dcérskej spoločnosti Trevira Poska Sp.z.o.o., ul. Dekoracijna no. 9, 65-722 Zielona Gora, Poľsko („Trevira Polska“). Oznamovatelia ďalej plánujú získať aj určitý majetok obchodných zastúpení spoločností Trevira v Taliansku, Francúzsku, Anglicku, Portugalsku a Rusku. Nadobudnutý majetok bude ďalej označený ako „majetok Treviry“. Podiel každého z oznamovateľov v spoločnosti Schneider & Geiwitz je 50 %.
	Kúpna zmluva bola uzatvorená medzi spoločnosťami Schneider & Geiwitz a Trevira. Na základe tejto zmluvy bude majetok Treviry prevedený na spoločnosť Schneider & Geiwitz. Oznamovatelia budú na základe ich podielu v spoločnosti Schneider & Geiwitz vykonávať spoločnú kontrolu nad získaným majetkom Treviry a po realizácii koncentrácie budú predovšetkým spoločne určovať obchodnú stratégiu spoločnosti Schneider & Geiwitz. 
	So spoločnosťou Trevira bolo v júni 2009 začaté insolvenčné konanie. Navrhovaná koncentrácia je súčasťou neodkladných záchranných opatrení a jej rýchle uskutočnenie je nevyhnutné pre budúcnosť spoločnosti.“
	
Na základe uvedeného a po právnej analýze predložených podkladov úrad dospel k názoru, že v danom prípade sa nejedná o získanie nepriamej spoločnej kontroly podnikateľov Stefan Messer a Karl-Gerhard Seifert, prostredníctvom spoločného podniku Schneider ß Gewitz 41 GmbH, nad časťou podniku podnikateľa Trevira GmbH i.I. tak ako sa v oznámení koncentrácie uvádza, a prekvalifikoval oznámenie koncentrácie na získanie spoločnej nepriamej kontroly podnikateľov Stefan Messer a Karl-Gerhard Seifert, prostredníctvom spoločného podniku Schneider ß Gewitz 41 GmbH, nad časťami podnikov (prípadne celými podnikmi) Trevira GmbH i.I., Max-Fischer-Straße 11,86399 Bobingen, Spolková republika Nemecko (ďalej len „Trevira GmbH i.I.“), Trevira Polska Sp.z.o.o., ul. Dekoracijna no.9, 65-722 Zielona Gora, Poľsko (ďalej len „Trevira Polska Sp.z.o.o.“), prípadne obchodných zastúpení spoločností Trevira v Taliansku, Francúzsku, Anglicku, Portugalsku a Rusku, čo oznámil prostredníctvom právneho zástupcu oznamovateľom koncentrácie listom č. 3430/PMÚ SR/2009 zo dňa 23. 9. 2009. 

Súčasne týmto listom úrad oznamovateľov koncentrácie vyzval v tejto súvislosti na príslušné doplnenie oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

	Následne účastníci správneho konania listom zaevidovaným na úrade dňa 1. 10. 2009 pod č. 3564/2009 v súlade s § 10 ods. 13 zákona požiadali o zúženie rozsahu podkladov, čomu úrad listom č.3594/PMÚ SR/2009 zo dňa 5. 10. 2009 adresovaným na ich právneho zástupcu vyhovel. 

Požadované doplnenie oznámenia koncentrácie bolo doplnené listom zaevidovaným na úrade pod č. 3708/2009 dňa 12. 10. 2009 a následne listom zaevidovaným dňa 14. 10. 2009 pod číslom 3726/2009, na základe čoho podľa § 11 zákona začala dňa 15. 10. 2009 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľov koncentrácie oznámená listom č. 3756/PMÚ SR/2009 zo dňa 16. 10. 2009.

	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 11. 9. 2009. 

	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu1 a ďalších pravidiel pre prechod na euro.

V doplnení oznámenia koncentrácie zo dňa 12. 10. 2009 účastníci konania okrem iného uvádzajú: 

„Pretože v rámci koncentrácie nedochádza k žiadnemu prevodu obchodných podielov a/alebo akcií, zostane po ukončení procesu koncentrácie aj ďalšia vlastnícka štruktúra spoločnosti Trevira Holding GmbH nezmenená. To znamená, že Trevira Holding GmbH bude naďalej vlastniť 100 % obchodný podiel spoločnosti Trevira GmbH i.I.  Spoločnosť Trevira GmbH i.I. bude vlastniť aj po ukončení procesu koncentrácie tie isté dcérske spoločnosti ako pred vznikom koncentrácie, t.j. spoločnosti Trevira Italia S.r.l., Trevira Polska Sp.z.o.o., Trevira Iberica S.L., Trevira Belgium S.A., Nectar Commericials B.V., Trevira Paradise Commericials B.V., Trevira Neckelmann A/S.
  
V rámci koncentrácie budú nadobudnuté všetky aktíva, ktoré sú v bezprostrednom vlastníctve Trevira (t.j. Trevira GmbH i.I.), Trevira Polska Sp.z.o.o. a Trevira Italia S.r.l. ...... 

Po ukončení procesu koncentrácie nezostanú v spoločnostiach Trevira (t.j. Trevira GmbH i.I.), Trevira Polska Sp.z.o.o. a Trevira Italia S.r.l. žiadne aktíva. Tieto spoločnosti však budú aj naďalej existovať v rámci organizačnej štruktúry spoločnosti Trevira Holding GmbH.“

Následne listom zaevidovaným dňa 14. 10. 2009  pod číslom 3726/2009 oznamovatelia koncentrácie vyššie uvedené informácie doplnili nasledovne:

„Pri nadobudnutí aktív spoločností Trevira GmbH i.I., Trevira Polska Sp.z.o.o. a Trevira Italia S.r.l. v rámci koncentrácie dôjde k prevodu všetkých hmotných, ako aj osobných a nehmotných zložiek podnikania (vrátane zamestnancov). Budú prevedené všetky veci, práva a iné majetkové hodnoty, ktoré patria týmto spoločnostiam a slúžia na prevádzkovanie podniku. U každej z uvedených spoločností tak dôjde k prevodu ich celého podniku v zmysle § 5 zákona č. 513/1991 Z. z., obchodný zákonník.“

Na základe zistených skutočností uvedených vyššie, úrad dospel k záveru, že v danom prípade sa jedná o získanie nepriamej spoločnej kontroly podnikateľov Stefan Messer a Karl-Gerhard Siefert, prostredníctvom spoločnosti Schneider & Geiwitz  41  GmbH  (spoločný  podnik,  založený  za  účelom  realizácie   predmetnej

1Konverzný kurz je 1 euro = 30,126 Sk

transakcie), nad podnikmi podnikateľov Trevira GmbH i.I., Trevira Polska Sp.z.o.o. a Trevira Italia S.r.l. so sídlom Piazzala Stefano Trr, 5, 20149 Mailand, Taliansko (ďalej len „ Trevira Italia S.r.l.“), v dôsledku čoho aj takto prekvalifikoval oznámenie koncentrácie doručené úradu dňa 17. 9. 2009.

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

Stefan Messer, resp. rodina Messer vlastní všetky podiely v Messer Industrie GmbH ako aj v MIG Holding GmbH. Na základe dohôd o jednotnom hlasovaní uzatvorených medzi spoločníkmi spoločnosti Messer Industrie GmbH, ktorí sú všetci príslušníkmi rodiny Messer, kontroluje pán Messer, resp. rodina Messer spoločnosť Messer Industrie GmbH ako aj spoločnosť MIG Holding GmbH. Tieto dohody slúžia k zjednoteniu výkonu hlasovacieho práva a zachovaniu rozhodujúceho vplyvu rodiny Messer na spoločnosť Messer Industrie GmbH a spoločnosť MIG Holding GmbH. Hlasovacie práva vykonáva rodina Messer jednotne, prostredníctvom rodinnej nadácie Messer, ktorej predsedom je pán Stefan Messer.

-  Spoločnosť Messer Industrie GmbH je holdingová spoločnosť, ktorá vlastní všetky podiely spoločnosti Messer Group GmbH.

-  Spoločnosť Messr Group GmbH je riadiaca spoločnosť skupiny Messer. Skupina Messer vyrába a dodáva technické plyny, ako aj kyslík dusík, argón, oxid uhličitý, vodík, hélium, zváracie ochranné plyny, špeciálne plyny, lekárske plyny a iné plynové zmesi. Skupina Messer pôsobí prostredníctvom svojich 60 dcérskych spoločností vo vyše 30 krajinách a disponuje viac ako 120 pobočkami v Európe a Ázii.

	V Slovenskej republike skupina Messer pôsobí predovšetkým prostredníctvom spoločností: 
 ▫ Messer Slovnaft s.r.o. (spoločný podnik s rafinériou Slovnaft) vyrába plynové produkty ako kyslík a dusík a distribuuje ich potrubiami. Zároveň vyrába pre slovenský trh aj tekuté plyny.
▫ Messer Tatragas, spol. s r.o. vyrába a predáva priemyselné, špeciálne a medicínske plyny.

-  Spoločnosť MIG Holding GmbH disponuje 94% obchodným podielom v spoločnosti MEC Holding GmbH, ktorá je holdingom spoločnosti Messer Cutting & Welding GmbH (pôsobí v strojárstve a vyrába stroje na rezanie kyslíkom, autogény a plynové zásobovacie systémy), spoločnosti Castolin GmbH (pôsobí najmä v oblasti opráv, údržby a ochrana proti opotrebovaniu strojov) a spoločnosti BIT Analytical Instruments GmbH (ponúka služby v súvislosti s vývojom, výrobou a využitím analytických  a medicínsko-technických prístrojov).

Na území Slovenskej republiky skupina MEC pôsobí prostredníctvom spoločnosti Messer Eutectic Castolin Slovensko, s.r.o., a to v oblasti výroby priemyselných zváracích a rezacích technológií a poskytuje tiež  súvisiace služby.

Z vyššie uvedených skutočností vyplýva, že Stefan Messer je fyzickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Karl-Gerhard Siefert kontroluje spoločnosť AllessaHolding GmbH, ktorá vlastní 100 % obchodný podiel spoločnosti AllessaChemie GmbH, pričom AllessaHolding GmbH pôsobí ako riadiaca spoločnosť spoločnosti AllessaChemie GmbH, ktorá prevádzkuje výrobné zariadenia v Nemecku. 

- Spoločnosť AllessaChemie GmbH vyrába niekoľko sto rôznych organických špeciálnych chemikálií. Základom jej produktového portfólia sú aromatické amíny a funkčné polyméry. Okrem toho vyrába množstvo iných chemikálií ako sú aldehydy, alkoholy, estery, étery, fenoly, zlúčeniny fosforu, polyméry, zlúčeniny amónia a síry. Produkty spoločnosti AllessaChemie GmbH sa používajú napr. vo výrobe nábytku, farieb, liečiv a automobilov. 

	Spoločnosti AllessaHolding GmbH a AllessaChemie GmbH nemajú na Slovensku svoje dcérske spoločnosti a ani žiadnym iným spôsobom na území Slovenskej republiky nepôsobia.

	Karl-Gerhard Siefert ďalej kontroluje spoločnosť AllessaEquity GmbH, ktorá vlastní 100 % obchodný podiel spoločnosti AllessaSyntec & Co. KG. AllessaEquity GmbH funguje ako riadiaca spoločnosť spoločnosti AllessaSyntec & Co. KG, ktorá prevádzkuje výrobné zariadenia v Nemecku.	 

-  Spoločnosť AllessaSyntec & Co. KG sa zaoberá vývojom a poskytovaním služieb a dodávkou produktov podľa požiadaviek zákazníkov a taktiež vývojom nových postupov v oblasti chemických výrobkov. Jedná sa predovšetkým o výrobu vzoriek chemických látok, syntézu chemických látok na objednávku, vývoj a poskytovanie výrobného know-how pre špecifické projekty zákazníkov.
  
	Spoločnosti AllessaEquity GmbH a AllessaSyntec & Co. KG nemajú na Slovensku svoje dcérske spoločnosti a ani žiadnym iným spôsobom nepôsobia na území Slovenskej republiky.
	
Na základe vyššie uvedených skutočností úrad dospel k záveru, že Karl-Gerhard Siefert je fyzickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Trevira GmbH i.I. je zapísaná v Obchodnom registri Okresného súdu Augsgurg pod číslom OR časť B 22022 ako spoločnosť s ručením obmedzeným podľa nemeckého práva. Riadiacou spoločnosťou vlastniacou jej 100 % obchodný podiel je Trevira Holding GmbH, ktorej spoločníkmi sú spoločnosti Reliance Netherlands BV Holandsko a Reliance Trevira Holding BV Holandsko.
Spoločnosť Trevira GmbH i.I., s ktorou bolo rozhodnutím súdu prvého stupňa v Augsburgu zo dňa 2. 6. 2009 v znení rozhodnutia zo dňa 9. 6. 2009 začaté insolvenčné konanie, kontroluje nasledujúce dcérske spoločnosti:
- Trevira Polska Sp.z.o.o. (bolo začaté insolvenčné konanie rozhodnutím súdu    prvého stupňa v Augsburgu zo dňa 5. 6. 2009.),
-  Trevira Italia S.r.l. ,
-  Trevira Iberica S.L., Španielsko,
-  Trevira Belgium S.A., Belgicko, 
-  Nectar Commericials B.V., Holandsko,
-  Trevira Paradise Commericials B.V., Holandsko a 
-  Trevira Neckelmann A/S, Dánsko.

	Spoločnosť Trevira GmbH i.I. a s ňu spojené podniky vyrábajú a predávajú textilné polyesterové produkty. Jedná sa najmä o vlákna, hladké filamentové priadze a farebné tvarované priadze. Ťažiskom obchodnej činnosti spoločnosti Trevira GmbH i.I. sú európske trhy. Výrobky spoločnosti sú využívané pre výrobu bytových textílií, odevov, vnútorného vybavenia automobilov, čistiacich textílií a v technických odvetviach. Jej najväčším odberateľom sú spoločnosti, ktoré pôsobia v automobilovom priemysle.

	Spoločnosť Trevira GmbH i.I. nemá na území Slovenskej republiky žiadnu dcérsku spoločnosť, predáva však na Slovensku textilné polyesterové filamentové priadze a polyesterové strižové vlákna ich ďalším spracovateľom.

Na základe uvedeného úrad dospel k záveru, že spoločnosť Trevira GmbH i.I. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Trevira Polska Sp.z.o.o. bola založená na základe spoločenskej zmluvy zo dňa 10. 2. 1999, Oddiel A, č. 714/99, Notárska kancelária v Lodži. Spoločnosť je podľa aktuálneho výpisu z registra podnikateľov v Štátnom obchodnom registri registrovaná pod štátnym registračným číslom: 0000109413 ako spoločnosť s ručením obmedzeným.
	
Predmetom činnosti spoločnosti Trevira Polska Sp.z.o.o. podľa výpisu z registra podnikateľov je:
- činnosť agentov zaoberajúcich sa predajom palív, rúd, kovov a priemyselných chemikálií,
- činnosť agentov zaoberajúcich sa predajom textilných výrobkov, odevov, kožušinových výrobkov, obuvi a koženého tovaru,
-   veľkoobchodný predaj textilných výrobkov,
-   veľkoobchodný predaj chemických výrobkov,
-   veľkoobchodný predaj strojov pre textilný priemysel a šijacích a pletacích strojov,
-   ostatný špecializovaný veľkoobchodný predaj,
-   nešpecializovaný veľkoobchodný predaj,
-   ostatné poradenstvo v oblasti ekonomickej činnosti a manažmentu,
-   činnosť reklamných agentúr,
-   výroba priadze z chemických vlákien,
-   výroba plastov v základnej podobe a
-   výroba chemických vlákien.

	Spoločnosť Trevira Italia S.r.l. bola založená dňa 2. 2. 1998 a následne zapísaná do Obchodného registra v Miláne pod číslom: 12375890154 dňa 27. 3. 1998.

	Predmetom činnosti spoločnosti Trevira Italia S.r.l. je podľa výpisu z obchodného registra vykonávanie nasledujúcich aktivít :
- spracovanie a obchodovanie v Taliansku ako aj v zahraničí s niťami, z nekonvenčných vlákien, priadzí a striže určených pre textilný priemysel, obaly , fólie a plasty a ďalej z akéhokoľvek syntetického vlákna všeobecne,
- vykonávanie všetkých obchodných, priemyselných a finančných činností, nakladanie s hnuteľným a nehnuteľným majetkom. 
  
Na základe uvedeného úrad dospel k záveru, že spoločnosti Trevira Polska Sp.z.o.o. a Trevira Italia S.r.l. sú právnickými  osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi v zmysle § 3 ods. 2 zákona, a tento zákon sa na ne podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 5. 8. 2009 bola uzatvorená Kúpna zmluva, na základe ktorej, ako už bolo uvedené vyššie, dôjde k prevodu všetkých aktív spoločností Trevira GmbH i.I., Trevira Polska Sp.z.o.o. a Trevira Italia S.r.l. na spoločnosť Schneider ß Gewitz 41 GmbH, spoločne kontrolovanú podnikateľmi Stefan Messer a Karl-Gerhard Siefert. 

Na základe uvedených skutočností zistených z predložených podkladov úrad dospel k záveru, že na základe Kúpnej zmluvy podnikatelia Stefan Messer a Karl-Gerhard Siefert získajú prostredníctvom spoločnosti Schneider ß Gewitz 41 GmbH nepriamu spoločnú kontrolu nad podnikmi podnikateľov Trevira GmbH i.I., Trevira Polska Sp.z.o.o. a Trevira Italia S.r.l., a teda uzatvorením Kúpnej zmluvy došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania sú podnikatelia Stefan Messer a Karl-Gerhard Siefert. Účastníkmi koncentrácie sú podnikatelia, Stefan Messer a Karl-Gerhard Siefert, ako podnikatelia, ktorí získajú spoločnú kontrolu nad podnikmi podnikateľov Trevira GmbH i.I., Trevira Polska Sp.z.o.o. a Trevira Italia S.r.l., ako aj  podnikatelia Trevira GmbH i.I., Trevira Polska Sp.z.o.o. a Trevira Italia S.r.l., nad ktorými je kontrola získaná. 

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko jeden z účastníkov koncentrácie (Stefan Messer) dosiahol celkový obrat v Slovenskej republike vyšší ako zákonom stanovených 19 000 000 eur (572 394 000 Sk) a súčasne druhý účastník koncentrácie (Karl-Gerhard Siefert) dosiahol celosvetový celkový obrat za uzavreté účtovné obdobie predchádzajúce vzniku koncentrácie vyšší ako zákonom stanovených 46 000 000 eur (1 385 796 000 Sk). 
 Vzhľadom na to, že účastníci konania označili výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako možno vidieť už z informácií uvedených vyššie, v časti „Podnikatelia“ tohto rozhodnutia, aktivity účastníkov posudzovanej koncentrácie sa neprekrývajú na žiadnom z relevantných trhov, na ktorých títo pôsobia, a to tak v Slovenskej republike ako aj celosvetovo. K prekrytiu aktivít účastníkov koncentrácie nedochádza tak na horizontálnej ako ani na vertikálnej úrovni a teda predmetnou koncentráciou nedôjde k ovplyvneniu žiadneho z relevantných trhov v zmysle § 5 vyhlášky, na ktorých účastníci koncentrácie pôsobia.
Z uvedeného dôvodu sa úrad v danom prípade v rozhodnutí otázkou bližšieho vymedzenia relevantných trhov z hľadiska tovarového ako aj priestorového nezaoberal.

Na základe zistených skutočností úrad dospel k záveru, že predmetnou koncentráciou nedôjde na žiadnom relevantnom trhu k nijakej zmene,  a teda v dôsledku jej uskutočnenia nedôjde k narušeniu hospodárskej súťaže. 

Ako účastníci konania v oznámení koncentrácie uvádzajú, hlavným dôvodom koncentrácie sú finančné problémy spoločnosti Trevira GmbH i.I. v dôsledku celosvetovej hospodárskej krízy, ktorou je spoločnosť Trevira GmbH i.I. tvrdo zasiahnutá. Spoločnosti Trevira GmbH i.I. a Trevira Poska Sp.z.o.o. vstúpili do insolvenčného konania. Trevira GmbH i.I. je nútená prijať záchranné opatrenia, k realizácii ktorých však potrebuje dostatok finančných prostriedkov. Tieto prostriedky má v úmysle získať práve uskutočnením predmetnej koncentrácie. Koncentrácia bude mať preto pozitívny vplyv na hospodársku súťaž, pretože je prostriedkom k záchrane účastníka trhu. 

Záver:

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.   

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľov Stefan Messer a Karl-Gerhard Siefert, ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad prostredníctvom právneho zástupcu vyzval listom číslo 3779/PMÚ SR/2009 zo dňa 19. 10. 2009 účastníkov konania Stefan Messer a Karl-Gerhard Siefert, aby sa ústne alebo písomne vyjadrili k podkladu pre rozhodnutie, spôsobu jeho zistenia a prípadne aby navrhol jeho doplnenie.

	Účastníci konania sa k predmetnej výzve pred vydaním rozhodnutia  prostredníctvom právneho zástupcu vyjadrili listom zaevidovaným úradom dňa 20. 10. 2009 pod číslom 3819/2009 v ktorom prehlasujú, že nemajú k podkladom rozhodnutia vo veci, k spôsobu ich zistenia a k záverom uvedeným v predmetnej výzve úradu žiadne námietky, ani doplňujúce návrhy. So zisteniami a závermi úradu vo veci súhlasia.

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia. 

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

JUDr. Martin Nedelka, Ph.D.
advokát
advokátska kancelária Schönherr
Nám. 1. mája 18 (Park One)
811 06 Bratislava